नाथाय 2020 मायथायनि बिटिसिनि बिसायख’थिनि सिगां हाग्रामा महिलारीआ बिजेपिजों लोगो जानायखौ नागारनानै कंग्रेस आरो एइउआइडिएफ दोलोजों महाजट हानजायाव हाबहैयो। बिनि उनाव बिपिएफ दोलोआ बिजेपि दोलोजों लोगो नागारनायनि उनाव बिजेपि दोलोआ इउपिपिएल दोलोजों लोगो जायो। बिदिनो इउपिपिएल दोलोआ बिजेपि आरो जिएसपि दोलोजों लोगो जानानै बिटिसि खुंथायखौ लायो आरो हादरसा सोरखार खुंनायावबो बिजेपि आरो एजिपि दोलोफोरजों लोगो जानानै इउपिपिएल दोलोआबो सोरखार दानायाव लोगोयारि जायो। अजद सिखांनाय बादिब्ला बिपिएफ दोलोनि खायसे दैदेनगिरिफोरनि बुंनाय बाथ्राफोरखौ हाग्रामा महिलारीआ खोनासङैयावनो दिनै बिदि जानांदों बुंदों। खौरां मोननाय बादिब्ला हाग्रामा महिलारीनि दैदेननाय बिटिसि खुंथायाव थांनाय 17 बोसोराव गोबां जाख्ल’नाय आरो सोबख’नायनि थाखायनो दिनै बिपिएफ दोलोआ गोग्लैसोनायनि गाहाइ जाहोन होननानै बुंदों। बिपिएफ दोलोनि गोख्रों दैदेनगिरि, राज्य’ सभानि बारग’ एमपि आरो दा आसाम बिधान सभानि बुंथिगिरि बिस्वजित दैमारि, तामुलपुर बिधान सभानि बारग’ एमएलए इमानुवेल मोसाहारी, बिटिसिनि आगु मावफुंगिरि सोद्रोमा फारियै बिजित गोरा नार्जारी, रेवरेवा नार्जारी, देबेन बर’मोन बादि बिपिएफनि दैदेनगिरिफोरा बिजेपि दोलोआव हाबहैदों । बिसोर बादि बिपिएफ दोलोनि दैदेनगिरिफोरा बिजेपि दोलोआव हाबहैनाय आरो खाम्फा बरगयारी-चन्दन ब्रह्ममोनजों जानगार जानाया बांनायनि थाखायनो हाग्रामा महिलारीया लामा आन्दायहां मोननानै आसामनि गिबि मन्थ्रि ड० हिमन्त बिश्व शर्माजों सावरायहैनानै बिपिएफ दोलोखौ सिफायनो सान्दों नामा ? बिदिनो गोबां फिननाय मोनै गोसोनि सोंलुआव आगोर मोना जानानै आरो गावनि गोहोखौ लाबोफिननो बिजेपि दोलोजों लोगो जानानै गावखौ रैखाथि खालामनायनि मोनसे सोलो बाहायबाय नामा हाग्रामा महिलारीआ ? बेफोर बायदि जाहोननि थाखाय हाग्रामा महिलारीआ आसामनि गिबि मन्थ्रि ड० हिमन्त बिश्व शर्माखौ खनले-खनले लोगो हमहैदों जानांगौ होननानैबो खौरां मोननाय जादों। बिदि खनले-खनले सावरायहैनायनि फिथाया जाफुंथ’वाखै। मानोना बिजेपिआ नागिरो बिपिएफ दोलोखौ सिफायनानै गावसोरजों गोरोब हैफानायखौ। बिदिनो बिपिएफ दोलोखौ सिफायनानै बिजेपि दोलोआव हाबहैनायनि उनावसो हाग्रामा महिलारीआ सावरायहैनायखौ बिजेपि दोलोआ सानगोन होननानै खौरां मोननाय जादों। दा हाग्रामा महिलारीआ नियाखौ गिनानै बिजेपि दोलोआव हाबहैनो नागिरदों होननानै बिटिसिनि मावफुंगिरि सोद्रोमा राकेश ब्रह्मआ बुंनाय बाथ्रा बादिनो हाग्रामा महिलारीआ नियानिफ्राय गावखौ बासायनो बिजेपि दोलोआव हाबनो सानबाय नामा ? बिदि साननायखौ बिपिएफ दोलोनि माखासे दैदेनगिरिफोरा गनायनो गोब्राब मोन्दों। बिएलटि आफादा आलादा बड’लेण्ड हादरसा सोरजिनायनि सोमावसारनायनि फिथाय महरै सोरजिनाय बिटिसि खुंथायनि जोहै दाफुंनाय बिपिएफ दोलोखौ बिजेपि दोलोजों गोरोब हैनो नागिरनायखौ गनायनो हायाखै गोबां बिपिएफ दोलोनि दैदेनगिरिफोरा। खौरां मोननाय बादिब्ला हाग्रामा महिलारीआ बिजेपि दोलोयाव हाबहैब्लाबो बिपिएफ दोलोनि दैदेनगिरि चन्दन ब्रह्म, खाम्फा बरगयारी, रबिराम नार्जारीमोना बिपिएफ दोलोखौ दैदेनलांनानै फोथांलांगोन होननानै थिरांथा लादों। दा हाग्रामा महिलारीया बिजेपि दोलोआव हाबहैमारोब्ला बिपिएफ दोलोआ फैगोन समफोराव माबादि जालांगोन, बेखौ समासो खिन्थासिगोन।